# KVAKK!?!

- en musikal for hele familien.
Basert på eventyret om Den stygge andungen av H.C Andersen

Foto: Stig Håvard Dirdal

**Lørdag 9. desember kl. 15.00** er det reservert billetter på Rogaland teater for elever, søsken, foreldre, venner besteforeldre, lærere, lærernes barn, andre ansatte ved Tjensvoll skole.

Varighet 1,5 time inkludert pause. Oppmøte senest 10 minutter før oppstart. Forestillingen starter presis. Anbefalt aldersgrense fra 3 år og oppover.

Dersom eleven skal gå på teater uten foresatt, er det viktig at dere avtaler med andre voksne som kan ha ansvar for ditt barn før, under og etter forestillingen.

Teaterforestillingen er i regi av FAU (Foreldreutvalget ved skolen), og dersom dere har spørsmål kontakter dere Åshild Slåttå (kasserer i FAU) på mobil 915 73 431 / ashild\_slatta@hotmail.com.

**Bestilling, pris og betaling**

Frist for bestilling og betaling: Fredag 6. oktober. Første mann til mølla prinsippet. Betalte billetter leveres ut på åpen dag 15. november kl. 1830-1915 på Tjensvoll skole ved inngangen mellom lærerværelset og klasserommene.

Betaling gjøres til VIPPS #565118. Dramakort er ikke mulig å benytte på denne forestillingen. Merk betalingen med navn på elev (ett av barna hvis du har flere), klasse, antall voksne og barn.

Barn á kr 120 (ordinær pris kr 200) -barn t.o.m.16 år.

Voksne á kr 170 (ordinær pris kr 300)

**Om forestillingen KVAKK!?!**

Den britiske musikalduoen Anthony Drewe og George Stiles har gjort H.C Andersens eventyr *Den stygge andungen* om til en flaksende, festlig musikal.

Eventyret om Den stygge andungen er en evig aktuell og vakker historie om utenforskap og mobbing. Dessverre er tematikken rundt det å være annerledes like relevant i 2023 som da historien ble skrevet av H.C Andersen i 1843. Men alle vet at det ikke er det ytre som teller, det viktigste er det som finnes på innsiden! I KVAKK!?! møter vi Styggen. Han er ikke helt som de andre endene og passer ikke inn på gården hvor han vokser opp. For skal man slå seg ned i en andegård må man saft suse se ut som en and og ikke skille seg ut i mengden! Det er ikke lett å være nederst på hakkeordenen, det vet alle som er blitt hakket på! En dag lokkes Styggen ut på eventyr av den sultne gårdskatten og en reise om å finne ut «hvem han er» eller rettere sagt «hva han er» starter!

Gled deg til en eggstravagant forestilling proppfull av humor, herlig musikk, frekke ordspill, dyr og fjærkre i ulike farger og fasonger og ikke minst smittende spilleglede fra 54 medlemmer i Barne-og ungdomsteatret.

***Vennlig hilsen FAU***